*****

ΚΑΝΟΝΙΣΜΟΣ (ΕΟΚ) αριθ. 3271/88 ΤΗΣ ΕΠΙΤΡΟΠΗΣ

της 24ης Οκτωβρίου 1988

για τροποποίηση του κανονισμού (ΕΟΚ) αριθ. 2042/75 περί ειδικών λεπτομερειών εφαρμογής του καθεστώτος των πιστοποιητικών εισαγωγής και εξαγωγής στον τομέα των σιτηρών και του ρυζιού

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 2727/75 του Συμβουλίου της 29ης Οκτωβρίου 1975 περί κοινής οργανώσεως της αγοράς στον τομέα των σιτηρών (1), όπως τροποποιήθηκε τελευταία από τον κανονισμό (ΕΟΚ) αριθ. 2221/88 (2), και ιδίως το άρθρο 16 παράγραφος 6,

Εκτιμώντας:

ότι σύμφωνα με το άρθρο 10 του κανονισμού (ΕΟΚ) αριθ. 2042/75 της Επιτροπής (3), όπως τροποποιήθηκε τελευταία από τον κανονισμό (ΕΟΚ) αριθ. 2877/88 (4), η διάρκεια ισχύος ενός πιστοποιητικού για την εξαγωγή των σιτηρών βάσει διαγωνισμού που έχει ανοίξει σε τρίτη χώρα εισαγωγής μπορεί να φθάσει μέχρι οκτώ μήνες μετά το μήνα εκδόσεως και ότι, λαμβάνοντας υπόψη τις παρούσες σημαντικές διακυμάνσεις των τιμών στη διεθνή αγορά των σιτηρών, πρέπει να μειωθεί αυτή η μέγιστη διάρκεια ισχύος σε τέσσερις μήνες·

ότι για τους ίδιους λόγους πρέπει, κατά παρέκκλιση για τον τομέα των σιτηρών, να μειωθεί το χρονικό διάστημα μεταξύ της ημερομηνίας αιτήσεως του πιστοποιητικού αυτού και της ημερομηνίας λήξης της προθεσμίας του διαγωνισμού στην τρίτη χώρα εισαγωγής που προβλέπεται στο άρθρο 43 παράγραφος 3 τρίτο εδάφιο του κανονισμού (ΕΟΚ) αριθ. 3183/80 της Επιτροπής της 3ης Δεκεμβρίου 1980 περί κοινών λεπτομερειών εφαρμογής του καθεστώτος του πιστοποιητικού εξαγωγής και του προκαθορισμού για τα γεωργικά προϊόντα (5), όπως τροποποιήθηκε τελευταία από τον κανονισμό (ΕΟΚ) αριθ. 2082/87 (6), καθώς και το χρονικό διάστημα που προβλέπεται στο άρθρο 43 παράγραφος 5 του ιδίου κανονισμού μεταξύ της ημερομηνίας λήξης της προθεσμίας του διαγωνισμού και της ενημέρωσης από τον αιτούντα ως προς το αποτέλεσμα αυτού του διαγωνισμού·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το άρθρο 10 του κανονισμού (ΕΟΚ) αριθ. 2042/75 αντικαθίσταται από το ακόλουθο κείμενο:

«Άρθρο 10

1. Στην περίπτωση εξαγωγής με βάση διαγωνισμό που άνοιξε σε τρίτη χώρα εισαγωγής, το πιστοποιητικό εξαγωγής για το μαλακό σίτο, το σκληρό σίτο, τη σίκαλη, την κριθή, τον αραβόσιτο, το ρύζι, το αλεύρι σίτου και σικάλεως, τα πλιγούρια και τα σιμιγδάλια του σκληρού σίτου και τα προϊόντα του κωδικού 2309 10 της συνδυασμένης ονοματολογίας, με περιεκτικότητα σε γαλακτικά προϊόντα μικρότερη από 50 % κατά βάρος, ισχύει από την ημερομηνία εκδόσεώς του κατά την έννοια του άρθρου 21 παράγραφος 1 του κανονισμού (ΕΟΚ) αριθ. 3183/80 μέχρι την ημερομηνία κατά την οποία πρέπει να έχουν πληρωθεί οι υποχρεώσεις που προκύπτουν από τη χορήγησή του.

2. Εντούτοις, η διάρκεια ισχύος του πιστοποιητικού που αναφέρεται στην παράγραφο 1 δεν μπορεί να είναι μεγαλύτερη από τέσσερις μήνες, που υπολογίζονται από το μήνα που έπεται εκείνου κατά τη διάρκεια του οποίου εκδόθηκε το πιστοποιητικό κατά την έννοια του άρθρου 21 παράγραφος 1 του κανονισμού (ΕΟΚ) αριθ. 3183/80.

3. Κατά παρέκκλιση από το άρθρο 43 παράγραφος 3 τρίτο εδάφιο του κανονισμού (ΕΟΚ) αριθ. 3183/80, η αίτηση ή οι αιτήσεις πιστοποιητικού δεν είναι δυνατόν να υποβληθούν πριν τέσσερις το πολύ εργάσιμες ημέρες από την ημερομηνία λήξης της προθεσμίας για την υποβολή των προσφορών για το διαγωνισμό.

4. Κατά παρέκκλιση από το άρθρο 43 παράγραφος 5 του κανονισμού (ΕΟΚ) αριθ. 3183/80, η μέγιστη προθεσμία μεταξύ της ημερομηνίας λήξης της προθεσμίας για την υποβολή των προσφορών και την ενημέρωση, που προβλέπεται στα στοιχεία α), β), γ) και δ) της εν λόγω παραγράφου, του οργανισμού εκδόσεως από τον αιτούντα ως προς το αποτέλεσμα του διαγωνισμού, καθορίζεται σε έξι εργάσιμες ημέρες.»

Άρθρο 2

Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Οκτωβρίου 1988.

Για την Επιτροπή

Frans ANDRIESSEN

Αντιπρόεδρος

(1) ΕΕ αριθ. L 281 της 1. 11. 1975, σ. 1.

(2) ΕΕ αριθ. L 197 της 26. 7. 1988, σ. 16.

(3) ΕΕ αριθ. L 213 της 11. 8. 1975, σ. 5.

(4) ΕΕ αριθ. L 257 της 17. 9. 1988, σ. 36.

(5) ΕΕ αριθ. L 338 της 13. 12. 1980, σ. 1.

(6) ΕΕ αριθ. L 195 της 16. 7. 1987, σ. 11.